BG Официален вестник на Европейския съюз C 222/8

Публикация на заявка по член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2009/C 222/06

Настоящата публикация предоставя право на възражение срещу заявлението в съответствие с член 7 от Регламент (ЕО) № 510/2006 на Съвета. Декларациите за възражение трябва да бъдат получени в Комисията в срок от шест месеца от датата на настоящата публикация.

РЕЗЮМЕ

РЕГЛАМЕНТ (ЕО) № 510/2006 НА СЪВЕТА

„TETTNANGER HOPFEN“

ЕО №: DE-PGI-0005-0528, 14.03.2006

ЗНП ( ) ЗГУ ( X )

Настоящото резюме представя с информационна цел основните елементи на спецификацията на продукта.

1. Отговорен отдел в държавата-членка:

Наименование: Федерално министерство на правосъдието (Bundesministerium der Justiz) Адрес: Mohrenstraße 37 10117 Berlin DEUTSCHLAND Тел. +49 302025-70 Факс +49 302025-8251 Електронна поща: —

2. Група:

Наименование: HVG Service Baden-Württemberg e.V. Адрес: Kaltenberger Str. 5 88069 Tettnang DEUTSCHLAND Тел. +49 754252136 Факс +49 754252160 Електронна поща: j.weishaupt@tettnanger-hopfen.de Състав: производители/преработватели ( X ) други ( )

3. Вид продукт:

Клас 1.8: други продукти по Приложение I към Договора, хмел

4. Спецификация:

(Резюме на изискванията по член 4, параграф 2 от Регламент (ЕО) № 510/2006)

4.1. Наименование:

„Tettnanger Hopfen“

4.2. Описание:

Биология на растенията: От гледна точка на ботаниката хмелът (Humulus lupulus) спада към вида на копривите (Urticales) и към семейството на коноповите растения (Cannabaceae). Хмелът е двудомно растение, т.е. на едно растение се развиват или само женски, или само мъжки съцветия. Отглежда се само „женският хмел“, от чиито цветове се образуват шишарките. Закрилата съгласно Регламент (ЕО) № 510/2006 се заявява изключително за женските хмелови шишарки (натурален хмел) и за получаваните от тях продукти от преработката, по-специално хмелов гранулат и екстракти от хмел. Хмеловата шишарка се състои от брактеи, брактеоли, цветна дръжка и средната жилка и носи важните за пивоварното качество съставки на хмела от Tettnang. Хмелът е растение на късия ден, т.е. расте по дължина в периода, когато дните се удължават, а цъфти от около 21 юни нататък, когато дните намаляват. Благодарение на благоприятните условия на местоположението (почва, количества валежи и средни температури), хмелът от Tettnang може да израсне на височина до 8,3 m, за разлика от хмела в други райони на отглеждане (подпорните конструкции в другите райони на отглеждане по принцип са високи 7—7,5 m). Той нараства бързо (до 30 cm за един ден) и се увива в посока на часовниковата стрелка. Като „Tettnanger Hopfen“ се определят ароматните сортове от района на отглеждане Tettnang. Освен основните сортове Tettnanger (от 1973 г. има единно наименование „Tettnanger Frühhopfen“ (ранен хмел от Tettnang; вж. P. Heidtmann, „Grünes Gold“, 1994 г., стр. 342) и Hallertauer Mittelfrüher (Средноранен хмел от Халертау) се отглеждат и сортовете „Hallertauer Tradition“ (Традиция ат Халертау) и „Perle“ (Перла). Сортът Tettnanger се отглежда изключително в района на отглеждане Tettnang.

Използване: Хмелът от Tettnang се използва почти изцяло само (около 99 %) за производство на бира, съвсем малка част за фармацията. Клиентите получават хмела от Tettnang предимно в преработена форма като хмелов гранулат, в по-малък обем и като екстракти от хмел, тъй като при екстракцията може да се губят ценни ароматични вещества на хмела.

Съставки: Придаващите стойността на хмела съставки са горчивите вещества (хмелови смоли) ароматичните вещества (етерични масла) и танини (полифеноли). Tettnang се счита за район на отглеждане на ароматните сортове на хмела. Хмелът от Tettnang дължи доброто си име в целия свят по-специално на изключително фините ароматични вещества, които се състоят от над 300 съставни части на етерични масла (така наречения хмелов букет). Описанията на аромата на хмела от Tettnang обхващат следния спектър: на цветя, лимонов, плодов, на френско грозде, сладникав и пикантен. Общото впечатление от аромата на хмела, отглеждан в района Tettnang, се описва като „хармонично, трайно пълно и меко“.

Допълнително към тази класификация търговията с хмел разделя сортовете официално според компонентите на „най-деликатен аромат, аромат, горчив хмел, хмел с високо съдържание на алфа-киселини“. 96 от хмела от Tettnang (сортовете Tettnanger и Hallertauer) спадат към групата „най-деликатен аромат“, останалите 4 % (Perle и Hallertauer Tradition) — към групата „аромат“.

Тъй като голяма част от 300-те съставки на аромата все още не са уловими със сензори, за отговорните лица и купувачите в пивоварните субективното впечатление е от решаващо значение (при избирането купувачът си пъха носа в хмела). Познавачите в тази сфера определят хмела от Tettnang като най-деликатния от всички.

4.3. Географска област:

Географската област съответства на района на отглеждане Tettnang. Той включва: 1. в околия Боденско езеро (Bodenseekreis) — общините Eriskirch, Friedrichshafen, Hagnau am Bodensee, Immenstaad am Bodensee, Kressbronn am Bodensee, Langenargen, Markdorf, Meckenbeuren, Neukirch, Oberteuringen und Tettnang; 2. в околия Равенсбург (Ravensburg) — общините Achberg, Amtzell, Berg, Bodnegg, Grünkraut, Ravensburg, Wangen im Allgäu (територията на бившите общини Neuravensburg и Schomburg); 3. в околия Линдау (Боденско езеро) (Lindau (Bodensee) — общините Bodolz, Lindau (Bodensee), Nonnenhorn und Wasserburg (Bodensee).

4.4. Доказателство за произход:

Произходът на съответния хмел за първи път е установен през 1929 г. с така наречения Закон за произхода на хмела (Hopfenherkunftsgesetz), който е изменен през 1996 г. със Закона за хмела (Hopfengesetz). Географското указание „Tettnang“ е повече или па-малко защитено от Закона за произхода на хмела от 1929 г., в който се изисква името на областта, годината на реколтата и сортът да бъдат посочени на опаковката на хмела. Повече отколкото при всеки друг селскостопански продукт от десетилетия вече са гарантирани произходът на хмела от Tettnang от района на отглеждане Tettnang и проследяемостта му. Заклети отраслови отговорници и „пазители на печата“ при отмерването слагат печат на всяка опаковка и прилагат към нея сертификат, който се приравнява на „акт за раждане“ и съдържа задължително следната информация: произхода, федералната провинция, района на отглеждане, степента на преработката, номера на мястото за запечатване, теглото на всяка отделна опаковка общия брой на опаковките, сорта и годината на реколтата. Освен това производителят на хмела потвърждава произхода на продукта с така наречено удостоверение за произхода на хмела (Hopfenherkunftsbestätigung).

4.5. Метод на производство:

Периодът за отглеждане на хмел в Tettnang продължава от март до септември. Хмелът от Tettnang се размножава чрез така наречени невкоренени резници, които се получават при резитба на собствените растения или от съседни полета, но винаги от района на отглеждане Tettnang. През април производителят на хмел започва да подготвя почвата (с фрези, брани и дискови плугове). Производителите на хмел в Tettnang могат да започнат работата си едва през пролетта, докато в други райони на отглеждане подпорната тел се окачва още през зимата. Това се дължи на специфичните за областта кордони. Докато в други райони на отглеждане преобладават едностранните кордони, в Tettnang 6 реда образуват една клетка, след която се намира ивицата за селскостопанските машини. От началото до средата на април растенията се подрязват, като резниците се получават от подземните части на стъблата. В сравнение с други райони на отглеждане в Tettnang подрязването се извършва с около 2—3 седмици по-късно, тъй като в района на отглеждане Tettnang хмеловите растения растат по-бързо и узряват по-рано благодарение на по-благоприятните климатични условия. Освен това в Tettnang се използват най-високите подпорни конструкции (до 8,30 m). Поради по-добрите почвени и климатични предпоставки (количество на водата и часове слънцегреене), хмелът има нужда от повече пространство за развитие.

След това се слага телта. На подпорната конструкция се прикрепват телове с дължина около 8,50 m и се закрепват с болтове в земята. Към телта за катерене се прикрепват 4 филиза от общо около 50. После 2—3 пъти се тори и се взимат фитосанитарни мерки. Към края на юни хмелът достига височината на конструкцията и преминава към генеративния растеж, т.е. образуват се съцветията. Една от особеностите е, че от фазата на цъфтежа нататък се извършва озеленяване (за разлика от други райони на отглеждане използването на хербициди е забранено въз основа на доброволно поето задължение), така че повече не се налага никакво обработване на почвата. Целта е да се предотвратят сгъстяването на почвата и отмиването, както и да се насърчава образуването на хумус.

От около 20 август започва прибирането на реколтата. Листата, филизите и шишарките се отделят от пръчките и се чистят. След изсушаването (при максимум 62 °C, за да се запази изключително деликатният аромат) и овлажняването (до около 11 % съдържание на вода) хмелът се опакова и се изпраща в съответното място за запечатване, където се отмерва, вземат се проби (за независимата лаборатория, в която се анализира качеството), запечатва се и се сертифицира. Това предхожда преработването на хмела в гранулат и екстракт, което не се извършва в географската област.

4.6. Връзка с географската област:

Отглеждането на хмел в района на Tettnang се споменава за първи път в документ от 1150 г. (вж. P. Heidtmann, „Grünes Gold“, 1994 г., стр. 12). В някогашното Тетнангско главно кметство (Oberamt Tettnang) през 1838 г. са регистрирани 14 пивоварни (вж. Memminger, „Beschreibung des Oberamts Tettnang“, 1838 г., стр. 62), от които 3 се намират в самия град. Три години след това, през 1841 г., те са вече шест (P. Heidtmann, „Grünes Gold“, 1994 г., стр. 13). Собствениците на пивоварните сами си отглеждат хмела. Методичното отглеждане се въвежда през 1844 г. от тетнангския общински лекар Johann Nepomuk von Lentz и осем други граждани на града, специално с оглед на климатичните условия на района, които са на границата на необходимите за лозарство (P. Heidtmann, „Grünes Gold“, 1994 г., стр. 15). Разширяването на площите, които на север скоро достигат до по-стария район на отглеждане Altshausen (от около 1821 г., вж. P. Heidtmann, „Grünes Gold“ 1994 г., стр. 14), започва през 1860 г. (1864 г. = 91 ha, 1866 г. = 160 ha, 1875 г. = 400 ha, 1914 г. = 630 ha; вж. P. Heidtmann, „Grünes Gold“, 1994 г., стр. 22 сл.). Най-голямото си разширяване районът на отглеждане Tettnang отбелязва през деветдесетте години на 20-ти век, когато достига до 1 650 хектара (вж. доклада за пазара на хмел на ЕС от 1997 г. и доклада на кооперативното дружество за използване на хмела (HGV) от 1997 г.) В областта на Tettnang се селектират и отглеждат от край време само ароматни сортове на хмела.

Хмелът от Tettnang се отглежда само на така наречения чакъл на ниските тераси, представляващи младата морена на ледниковата епоха Вюрм, в басейна на Шусен, покрай р. Арген и краищата на долината, образувана през ледниковата епоха. Тази геоложка формация с по-дълбоки потоци от подпочвени води позволява на хмела да пусне корените си надълбоко (до 2 m.). Същевременно тя му осигурява необходимата постоянна влажност, дори и през периоди на екстремни суши. Умерено мекият климат, който преобладава тук на надморска височина между 400 и 600 m и се регулира частично от Боденското езеро, също играе съществена роля за развитието на аромата на хмела от Tettnang.

Хмелът от Tettnang расте при уникални климатични условия (средногодишни температури, часове слънцегреене, количества валежи). Така например средните стойности за последните 30 години (ниво от 2009 г.) — температура от 9,4 °C, почти 1 800 часа слънцегреене и 1 136 mm валежи, са много по-високи от тези за същия период в другите райони на отглеждане в Германия.

Комбинацията от геоложки дадености (качеството на почвите) и климатичните фактори създава оптимални условия за растежа и образуването на шишарки на хмела от Tettnang и с това и за хомогенността му, която е до голяма степен географски обусловена. Хомогенността на хмела от Tettnang е удостоверена от университета в Hohenheim — по отношение на сорта Tettnanger, и от пиваварната Anheuser/Busch — по отношение на сорта Hallertauer Mittelfrüher. Освен това в лабораторията за хмела в Tettnang се изследват външните качествени характеристики (например болести, влажност, прицветници, чистота на сорта и хомогенност) на всяка доставяна партида. В резултат на това всяка година се удостоверява високата хомогенност на хмела от Tettnang.

Хмелът от Tettnang си е създал добро име далеч отвъд регионалните граници.

Деликатният аромат на хмела от малкия, но важен център за отглеждане Tettnang има свои почитатели в целия свят — в Япония не по-малко отколкото в САЩ. За особено признание и качество говори например фактът, че в САЩ има немалко пивовари, които на варелите си поставят етикет с надпис „произведено с хмел от Tettnang“. Благодарение на качеството му при продажба на хмела от Tettnang се реализират винаги най-високи цени (вж. годишни доклади на ЕС от 90-те години, годишни доклади от 1990 до 2000 г. на Bayerische Landesanstalt;P. Heidtmann, „Grünes Gold“, 1994 г., стр. 368, 369). Но и самите хора в града на хмела Tettnang живеят за и с хмела. За това свидетелстват регионалните структури и събитията около хмела от Tettnang. Създаденият през 1995 г. музей на хмела в Tettnang например показва целия чар, който излъчва културата на хмела. На тематичната пътека на дължина 4 km заинтересуваният посетител може да намери всичко, което трябва да се знае за хмела от Tettnang. Има и кръгов маршрут за велосипедисти с дължина 42 km из района на отглеждане Tettnang. Всяка година през август, малко преди прибирането на реколтата, жителите на Tettnang се събират на фестивала на хмела в Tettnang-Kau, за да отпразнуват тържествено дългогодишната традиция на своето „зелено злато“. И не на последно място Тетнангските „хмелови височества“ — хмелова кралица и две принцеси, които се избират на всеки две години — разнасят славата на хмела от Tettnang на регионално и международно равнище.

4.7. Инспекционен орган:

Наименование: Lacon GmbH Адрес: Weingartenstr. 15 77654 Offenburg DEUTSCHLAND Тел. +49 781919 3730 Факс +49 781919 3750 Електронна поща: lacon@lacon-institut.org

4.8. Етикетиране:

—